Vold har i mere end ét tilfælde gjort det usikkert at opholde sig i Rådhusparken i Frederikshavn. Det viser en dom, der netop er blevet afsagt ved Retten i Hjørring torsdag eftermiddag. Her er to unge mænd fra Frederikshavn på 17 og 18 år blevet idømt henholdsvis fire og tre måneders fængsel for flere tilfælde af vold og et enkelt biltyveri. Den første episode fandt sted i maj i år, hvor den 17-årige delte knytnæveslag ud til en 16-årig dreng i Rådhusparken i Frederikshavn. Den næste fandt sted i starten af juli, hvor både den 17-årig og den 18-årige overfaldt en anden 16-årig dreng, der var taget ned Rådhusparken for at hygge sig med en kammerat. Ganske umotiveret fik han et knytnæveslag, der sendte ham i gulvet, og liggende på jorden blev han så sparket i hovedet. Sparket fik den 16-årige til at besvime, og mens han lå forsvarsløs, fik han flere spark af de to Frederikshavn-drenge på både hoved og krop. Noget, der fik Retten i Hjørring til at klassificere det som grov vold mod en sagesløs. Og slutteligt gjorde den 17-årige sig i august skyldig i et biltyveri, da han under en Rasmus Nøhr-koncert i Plantagen på Gl. Skagenvej ikke kun stjal en bil, men også forulykkede med den og siden stak af fra ulykkesstedet. - Han blev også dømt for at have kørt uden kørekort, men det giver sig selv, hans alder taget i betragtning. Han er desuden tidligere straffet for tyveri, siger Bjørn Fogh, anklager for Nordjyllands Politi. Derfor blev den 17-årige idømt fire måneders fængsel, mens den 18-årige fik tre. Ud af de måneder skal de begge afsone en måned hver, mens resten er gjort betingede.

Opsummering:
To unge mænd på 17 og 18 år har torsdag fået henholdsvis fire og tre måneders fængsel for blandt andet grov vold.